Tolv dager etter at Fredrik Reinfeldt gikk av som partileder i Moderaterna (M) stiftet han sitt eget selskap, Fredrik Reinfeldt AB.

Den tidligere statsministeren har skrevet to bøker, og får nå betalt rundt 100 000 svenske kroner per foredrag han holder. I tillegg sitter han i styret i Bank of America Merrill Lynch og han skal snart veldiges inn i styret i fotballklubben Djurgården.

Siden oppstarten for fem år siden, har selskapet tjent over 60 millioner kroner. Det skriver Expressen.

Kina-samarbeid

I september 2017 var Reinfeldt innleid som rådgiver i det svenske selskapet AI NGTI AB.

Han var da leder for en gruppe forretningsmenn som var i Beijing for å møte den statskontrollerte kinesiske banken China Development Bank.

Dagen etter møtet inngår et annet statlig kinesisk selskap, Shenzhen Investment Holding, og et av AI NGTIs underselskaper, en avtale om å starte et investeringsfond sammen.

Reinfeldt blir ett av fem styremedlemmer i investeringsfondet. Tre av fire andre styremedlemmer er ansatt i den kinesiske staten.

Hvem betalte Reinfeldt?

Ifølge avtalen har AI NGTI AB betalt Fredrik Reinfeldt AB ca. 1,5 million svenske kroner i året for ulike tjenester, blant annet å sitte i styret i investeringsfondet.

I avtalen står det at Reinfeldt skal betales av enten AI NGTI eller av det kinesisk-kontrollerte investeringsfondet.

Ifølge regnskapet til AI NGTI, så har de utbetalt langt mindre enn det Reinfeldt skulle hatt betalt.

Expressen har en rekke ganger spurt Reinfeldt og hans samboer, som er oppført styremedlem i selskapet hans, om hvem som egentlig har utbetalt pengene. Det har de ikke fått svar på.

- Man trenger ikke være gjennomsiktige om alt som foregår i et privat selskap, sier Reinfeldts samboer Roberta Alenius til Expressen.

Anspent forhold

Sverige og Kina har de siste åra hatt et anspent forhold, og flere har kritisert det de betegner som «økende kinesisk innflytelse» i deler av Sverige.

Noe av bakgrunnen er at Sveriges generalkonsul Lisette Lindahl i Kinas «handelshovedstad» Shanghai i desember ble anklaget for å ha mottatt kinesiske statshemmeligheter, og ergo være spion for en fremmed makt, meldte Expressen i desember.

Sist vinter ble Sveriges daværende ambassadør til Kina, Anna Lindstedt, brått hjemkalt og byttet ut etter kinesisk misnøye med at hun hadde blandet seg inn i et indre kinesisk «anliggende».

Nå i januar ble også en rekke svenske medier kritisert for sin dekning av Kina. Da kalte den kinesiske ambassadøren de svenske mediene for «lettvektere» som prøvde å yppe med en tungvekter.